นักข่าวพลเมือง: วิทยาลัยวันศุกร์ แถลงข่าว ทำไมคนไทยต้องใช้น้ำมันแพง
วิทยาลัยวันศุกร์ หาดใหญ่ จ.สงขลา ร่วมกับรสนา โตสิตระกูลและคณะ แถลงข่าว การตรวจสอบนโยบายพลังงานของรัฐ ชี้น่าสงสัยว่าจะมีผลประโยชน์ทับซ้อนในหมู่ข้าราชการ ธุรกิจพลังงาน กับผู้รับสัมปทาน21 กรกฎาคม 2555 เวลา 13:30 น. วิทยาลัยวันศุกร์ หาดใหญ่ จ.สงขลา ร่วมกับรสนา โตสิตระกูล ประธานกรรมาธิการศึกษาตรวจสอบการทุจริตและเสริมสร้างธรรมาภิบาล วุฒิสภา และคณะ ร่วมกันแถลงข่าว การตรวจสอบนโยบายพลังงานของรัฐ ณ โรงแรมเอเซี่ยน อ.หาดใหญ่ จ.สงขลา โดยรสนา โตสิตระกูล ประธานกรรมาธิการฯ และ มล.กรกสิวัฒน์ เกษมศรี เปิดเผยข้อเท็จจริงมีเนื้อหาโดยสรุปว่า บริษัทต่างชาติขุดเจาะปิโตรเลียมในประเทศไทยในปริมาณมาก หากพิจารณาเพียงพื้นที่หน้าทะเลสงขลาก็จะพบว่าขุดเจาะได้ถึงปีละ 1260 ล้านลิตร หรือกว่า 25000 ล้านบาท ซึ่งเป็นจำนวนมากมายมหาศาล แต่ผลประโยชน์ที่คนในประเทศไทย หรือคนสงขลาเองได้รับกลับไม่เป็นธรรม ทุกภาคส่วนกลับต้องทนแบกรับกับราคาน้ำมันที่แพงมาก การจัดการของภาครัฐจึงน่าสงสัยว่าจะมีผลประโยชน์ทับซ้อนในหมู่ข้าราชการ ธุรกิจพลังงาน กับผู้รับสัมปทาน ที่สำคัญการบริหารจัดการดังกล่าวขัดแย้งกับข้อบัญญัติในรัฐธรรมนูญที่กล่าวถึงกระบวนการมีส่วนร่วมของประชาชนในการจัดการทรัพยากรธรรมชาติทางวิทยาลัยวันศุกร์ โดยนายครุศักดิ์ สุขช่วย ผู้ประสานงาน แถลงเพิ่มเติมว่า วิทยาลัยวันศุกร์และชาวสงขลาขอเชิญชวนให้พี่น้องประชาชนชาวไทยร่วมกันเรียกร้องให้รัฐนำข้อเท็จจริงเรื่องพลังงานประเทศไทย เปิดเผยความจริงต่อประชาชนโดยเร่งด่วน ให้คนไทยได้ใช้น้ำมันราคาถูกสมเหตุสมผลกับต้นทุนและความเป็นจริง โดยมีรายละเอียดการเรียกร้องดังนี้ 1. ขอให้รัฐบาลเปิดเผยปริมาณและการจัดการทรัพยากรปิโตรเลียมของไทย 2.ให้รัฐบาลแก้ไขส่วนแบ่งปิโตรเลียมของไทยให้ได้ไม่น้อยกว่า 82 % เช่นเดียวกับประเทศโบลิเวีย ซึ่งมีปริมาณปิโตรเลียมน้อยกว่าประเทศไทย 3. แก้ไขพระราชบัญญัติปิโตรเลียมให้ทรัพยากรปิโตรเลียมเป็นของประชาชนมิใช่ของรัฐ 4. แก้กฎหมายไม่ให้ข้าราชการกระทรวงพลังงานไปเป็นกรรมการในบริษัทพลังงาน และ 5. ให้ประชาชนไทยโดยเฉพาะผู้ที่อยู่ในพื้นที่สัมปทานมีส่วนร่วมในการตัดสินใจทรัพยากรปิโตรเลียมของประเทศโดยคณะผู้แถลงข่าวยืนยันว่าจะเดินหน้าให้ข้อเท็จจริงกับพี่น้องประชาชนคนไทย รับรู้ความจริงและร่วมกันออกมาเป็นพลังเรียกร้องรัฐบาลแก้ปัญหาให้ได้ในที่สุด ก่อนจะจบการแถลงข่าวและแลกเปลี่ยนซักถามเวลาประมาณ 14:30 น.
วิทยาลัยวันศุกร์ หาดใหญ่ จ.สงขลา ร่วมกับรสนา โตสิตระกูลและคณะ แถลงข่าว การตรวจสอบนโยบายพลังงานของรัฐ ชี้น่าสงสัยว่าจะมีผลประโยชน์ทับซ้อนในหมู่ข้าราชการ ธุรกิจพลังงาน กับผู้รับสัมปทาน 21 กรกฎาคม
กรกสิวัฒน์ เกษมศรี,ทะเลสงขลา,รสนา โตสิตระกูล,วิทยาลัยวันศุกร์